Blitsige Tambwe ook in BulkraalMadosh Tambwe. FotoL Grant Down/AFP. Die Blou Bulle se agterlyn sal nou oor selfs meer slaankrag beskik. Die Curriebeker-kampioenspan het die diens van die blitsige Madosh Tambwe bekom nadat die Kongo-boorling ’n kontrak onderteken het wat hom tot 2023 in Pretoria sal hou. Tambwe is in Kinshasa gebore en het al rugby vir die Leeus en die Haaie gespeel. Sy skuif na Loftus Versfeld sal vir ’n watertand-agterlyn saam met spelers soos Stedman Gans, Cornal Hendricks en Kurt-Lee Arendse sorg. Die 23-jarige is ’n driedrukmasjien. Hy het een van die vinnigse driekunse in Superrugby-geskiedenis behaal toe hy vier drieë vir die Lions teen die Stormers gedruk het. Nodeloos om te sê, Jake White is in sy noppies met die Bulle se nuutste aanwins. “Madosh beskik oor ongelooflike talent en sy teenwoordigheid sal beslis tot die agterlyn se slaankrag bydra. Ons is opgewonde om saam met hom te werk en sy toorkunsies op die veld te sien.” Die Bulle sal egter vir die volgende paar weke sonder hul vuurvreter-kaptein, Duane Vermeulen, moet klaarkom. Die Bok-agtsteman gaan ’n knie-operasie ondergaan en kan na verwagting tot ses weke op die krukkelys wees. Welcome to the #BullsFamily Madosh Tambwe???????? We can’t wait to see you tear it up at Loftus ???? Read the full press release here: https://t.co/7FlAFceHli pic.twitter.com/4ny4MOqdbT — Official Blue Bulls (@BlueBullsRugby) February 19, 2021